अंतरजाल के बजार मे, बेजार भइल मनई
हर बेरा गूगल के शिकार भइल मनई ॥
घरी घरी टुकुर टुकुर वेभ के निहारत रहे
छितिराइल वेभ क, औंजार भइल मनई ॥
रक्तचाप बढ़ल जाता रोज रोज हिट से
किडनी भी केहु से , उधार लेही मनई ॥
दुनिया के गाँव लेखा, बुझे मे टटोले मे
संवेदनों के अरथी ,निकार देही मनई ॥
शुगर के होस नईखे मदिरा क संग साथ
सर्च करत कुरसी निढाल भइल मनई ।
कफन भा फूल अब मेल से भेजाए लागल
अपनन के बिकट सवाल भइल मनई ॥
दिन बा कि रात बा कहाँ केकर साथ बा
घरहीं मे बड़का बवाल भइल मनई ॥
बोल चाल बंद अब गुमसुम रहे लागल
बाबू खाति जिनगी जवाल भइल मनई ॥
खुद मे सवाल जे, जवाब ढूँढे निकलल
मन भा बेमन के , कहांर भइल मनई ॥
प्रेम के प्रतीति जब सूझत बुझत नाही
सुभीति पर कहवाँ निसार भइल मनई ॥
ढेरका के फेर मे , अबेर ना सबेर देखे
बिहने से बइठल , अधेर भइल मनई ॥
वाइरस के फेरा मे, घर के बेगाना अस
सर्वर लेखा ट्रैफिक मे, ढेर भइल मनई ॥
bho_Deva bho_Deva bho_Deva bho_Deva bho_Deva awa_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva